Κανονισμός (ΕΚ) αριθ. 474/2002 της Επιτροπής

της 15ης Μαρτίου 2002

για την τροποποίηση του κανονισμού (ΕΚ) αριθ. 20/2002 για τις λεπτομέρειες εφαρμογής των ειδικών καθεστώτων εφοδιασμού των ιδιαίτερα απομακρυσμένων περιφερειών που θεσπίστηκαν με τους κανονισμούς (ΕΚ) αριθ. 1452/2001, (ΕΚ) αριθ. 1453/2001 και (ΕΚ) αριθ. 1454/2001 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1452/2001 του Συμβουλίου, της 28ης Ιουνίου 2001, περί ειδικών μέτρων, όσον αφορά ορισμένα γεωργικά προϊόντα, υπέρ των υπερπόντιων γαλλικών διαμερισμάτων, και για την τροποποίηση της οδηγίας 72/462/ΕΟΚ καθώς και την κατάργηση των κανονισμών (ΕΟΚ) αριθ. 525/77 και (ΕΟΚ) αριθ. 3763/91 (Poseidom)(1), και ιδίως το άρθρο 22,

τον κανονισμό (ΕΚ) αριθ. 1453/2001 του Συμβουλίου, της 28ης Ιουνίου 2001 περί ειδικών μέτρων, όσον αφορά ορισμένα γεωργικά προϊόντα, υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (Poseima)(2), και ιδίως το άρθρο 34,

Εκτιμώντας τα ακόλουθα:

(1) Για τεχνικούς λόγους και για να εξασφαλιστεί κατάλληλος έλεγχος του ειδικού καθεστώτος εφοδιασμού για τις Αζόρες και τη Μαδέρα κατά τη μεταβατική περίοδο που λήγει στις 30 Ιουνίου 2002, οι πορτογαλικές αρχές ζήτησαν την εφαρμογή ειδικών διατάξεων για την υποβολή των αιτήσεων πιστοποιητικών και για την περίοδο ισχύος τους. Πρέπει να ικανοποιηθεί το αίτημα αυτό και να περιοριστεί η υποβολή των αιτήσεων πιστοποιητικών στις πέντε πρώτες εργάσιμες ημέρες κάθε μήνα καθώς επίσης και να καθοριστεί η λήξη της ισχύος των πιστοποιητικών στο τέλος του δεύτερου μήνα που έπεται εκείνου της έκδοσής τους. Προς το σκοπό αυτό, κρίνεται σκόπιμο να εφαρμοστούν οι νέες αυτές διατάξεις από την 1η Απριλίου 2002.

(2) Έγινε ένα λάθος στο άρθρο 30 δεύτερο εδάφιο δεύτερη περίπτωση του κανονισμού (ΕΚ) αριθ. 20/2002 της Επιτροπής(3). Λόγω του λάθους αυτού μπορεί να δημιουργηθούν δυσκολίες στην εφαρμογή του ειδικού καθεστώτος εφοδιασμού κατά τη διάρκεια της μεταβατικής περιόδου από την 1η Ιανουαρίου μέχρι τις 30 Ιουνίου 2002, που χορηγήθηκε στα γαλλικά υπερπόντια διαμερίσματα, στις Αζόρες και στη Μαδέρα. Πρέπει να διορθωθεί το λάθος αυτό και να επιτραπεί η ορθή εκτέλεση των εργασιών έκδοσης των πιστοποιητικών κατά την εν λόγω μεταβατική περίοδο.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 20/2002 τροποποιείται ως εξής:

1. Στο άρθρο 29, προστίθεται η ακόλουθη παράγραφος: "3. Μέχρι τις 30 Ιουνίου 2002, οι ακόλουθες διατάξεις εφαρμόζονται για τις Αζόρες και τη Μαδέρα:

α) οι αιτήσεις πιστοποιητικών υποβάλλονται κατά τις πέντε πρώτες εργάσιμες ημέρες κάθε μήνα και τα πιστοποιητικά εκδίδονται κατά τις επόμενες πέντε εργάσιμες ημέρες·

β) τα πιστοποιητικά ισχύουν επί δύο μήνες μετά το μήνα της έκδοσής τους."

2. Στο άρθρο 30 δεύτερο εδάφιο, η δεύτερη περίπτωση του κανονισμού αντικαθίσταται από το ακόλουθο κείμενο: "- τα άρθρα 4, 5, 7, 9, το άρθρο 10, παράγραφος 1 και τα άρθρα 11, 13, 14, 15, 26 και 27 εφαρμόζονται όσον αφορά τα υπερπόντια γαλλικά διαμερίσματα, τις Αζόρες και τη Μαδέρα από την 1η Ιουλίου 2002."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι διατάξεις του άρθρου 1 σημείο 1 εφαρμόζονται από την 1η Απριλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Μαρτίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 21.7.2001, σ. 11.

(2) ΕΕ L 198 της 21.7.2001, σ. 26.

(3) ΕΕ L 8 της 11.1.2002, σ. 1.